### NN 70/2020 (19.6.2020.), Odluka o naknadi za razvoj komunalnih vodnih građevina

VODOVOD BRAČ d.o.o.

1402

Na temelju članka 23. stavka 1. Zakona o vodnim uslugama (»Narodne novine« br. 66/19), članka 52. i članka 56. Zakona o financiranju vodnoga gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19), te članka 17. Društvenog ugovora Vodovoda Brač d.o.o., Supetar, Skupština Društva, na svojoj II/2020 sjednici, održanoj 29. svibnja 2020. donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja nak­nade za razvoj komunalnih vodnih građevina (u daljnjem tekstu: KVG) na području nadležnosti javnog isporučitelja vodnih usluga VODOVOD BRAČ d.o.o., Supetar, (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području, odnosno području aglomeracija u nadležnosti Isporučitelja.

Područje nadležnosti Isporučitelja obuhvaća područja JLS-a, odnosno: Grad Supetar, Općinu Bol, Općinu Milna, Općinu Nerežišća, Općinu Postira, Općinu Pučišća, Općinu Selca i Općinu Sutivan.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3).

Članak 5.

Sredstva naknade za razvoj koriste se za financiranje gradnje KVG-a na području djelovanja Isporučitelja, odnosno za:

– izradu projektne i ostale pripremne dokumentacije te izradu studijskih analiza,

– otkup terena za gradnju KVG-a,

– rekonstrukciju, odnosno gradnju KVG-a,

– nadzor nad rekonstrukcijom, odnosno gradnjom KVG-a,

– otplatu zajmova i kredita za gradnju KVG-a,

– ostala ulaganja u izgradnju KVG-a.

Članak 6.

Investitor realizacije projekata iz prethodnog članka, u pravilu je Isporučitelj.

U slučajevima kada je JLS investitor gradnje, odnosno rekonstrukcije KVG-a, koja se izvodi u sklopu ostalog komunalnog uređenja prostora, i ako se projekt dijelom sufinancira sredstvima naknade za razvoj, tada Isporučitelj sudjeluje u povjerenstvu za nabavu, a ukoliko JLS gradnju KVG-a financira bez sudjelovanja Isporučitelja, nakon dovršetka projekta, KVG se prenosi u vlasništvo Isporučitelja bez naknade.

Članak 7.

Naknada za razvoj se, za sve korisnike vodnih usluga i na cijelom području Isporučitelja, utvrđuje u jednakoj visini i po dvije osnove, i to:

– naknada za razvoj za zajedničke potrebe u iznosu od 0,80 kn/m3 isporučene vode, i

– naknada za razvoj za lokalne potrebe, za svaki pojedini JLS, kako slijedi:

|  |  |  |
| --- | --- | --- |
| GRAD SUPETAR | sve kategorije potrošača vode | 2,00 kn / m3 |
| OPĆINA BOL | sve kategorije potrošača vode, osim vlasnika poljoprivrednih priključaka, koji na poljoprivrednom zemljištu nisu izgradili objekt veći od 15 m2 | 2,50 kn / m3 |
| OPĆINA MILNA | sve kategorije potrošača vode | 2,00 kn / m3 |
| OPĆINA NEREŽIŠĆA | sve kategorije potrošača vode, osim vlasnika poljoprivrednih priključaka | 2,00 kn / m3 |
| OPĆINA POSTIRA | sve kategorije potrošača vode, osim vlasnika poljoprivrednih priključaka | 2,00 kn / m3 |
| OPĆINA PUČIŠĆA | kategorija potrošača: domaćinstva i poljoprivreda  kategorija potrošača: pravne osobe i obrti | 1,50 kn / m3  3,00 kn / m3 |
| OPĆINA SELCA | sve kategorije potrošača vode | 1,50 kn / m3 |
| OPĆINA SUTIVAN | sve kategorije potrošača vode, osim vlasnika poljoprivrednih priključaka, koji na poljoprivrednom zemljištu nisu izgradili objekt veći od 15 m2 | 2,00 kn / m3. |

Članak 8.

Prihodi od naknade za razvoj za zajedničke potrebe koriste se za financiranje gradnje KVG-a od interesa za korisnike vodnih usluga na cijelom uslužnom području ili njegovu pretežitom dijelu, dok se prihodi od naknade za razvoj za lokalne potrebe koriste za financiranje gradnje KVG-a od interesa za korisnike vodnih usluga pojedinog JLS-a, sve po načelu ravnomjernog razvoja odnosno prvenstva u potrebama i solidarnosti.

Članak 9.

Naknada za razvoj obračunava se putem računa za vodnu uslugu, na kojima se zasebno iskazuju naknada za razvoj za zajedničke potrebe i naknada za razvoj za lokalne potrebe.

Račun za vodnu uslugu iz stavka 1. ovoga članka ispostavlja Isporučitelj.

Iznos naknade za razvoj, koju je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj utvrđen člankom 7. ove Odluke.

Iznos naknade za razvoj ne podliježe obvezi obračunavanja poreza na dodanu vrijednost.

Članak 10.

Način i rokovi plaćanja naknade za razvoj određuju se Odlukom o cijeni vodnih usluga, koju donosi Isporučitelj.

Članak 11.

Gradnja KVG-a iz članka 5. ove Odluke vrši se sukladno Planu gradnje KVG-a, odnosno Financijskom planu Isporučitelja, koje donosi Skupština Isporučitelja.

Gradnja KVG-a financira se sukladno odredbama važećih zakona iz:

– naknade za razvoj KVG-a,

– proračuna JLS-a, odnosno proračuna područne samouprave,

– sredstava državnog proračuna, vodnih naknada koje su prihod Hrvatskih voda (naknada za korištenje voda i naknada za zaštitu voda) i sredstava iz međunarodnih izvora,

– ulaganja budućih korisnika vodnih usluga, sa ili bez prava na povrat uloženih sredstava, sve prema Zakonu o vodnim uslugama.

Stavke Plana gradnje lokalnog značaja, odnosno stavke od interesa za JLS, Isporučitelj usklađuje s planovima gradnje objekata i uređaja komunalne infrastrukture JLS-a, a kod realizacije stavke plana gradnje lokalnog značaja, Isporučitelj s JLS-om sklapa ugovor u realizaciji projekta, u kojem se reguliraju međusobni odnosi.

Članak 12.

Isporučitelj je dužan voditi evidenciju prikupljenih i utrošenih sredstva od naknade za razvoj KVG-a za zajedničke potrebe na posebnom kontu, odvojeno od sredstava naknade za razvoj KVG-a za lokalne potrebe, čiju je evidenciju dužan voditi po JLS-u, na zasebnim kontima.

Članak 13.

Isporučitelj je dužan podnositi godišnje izvješće o obračunatim, naplaćenim i utrošenim sredstvima naknade za razvoj KVG-a, predstavničkom tijelu svakog pojedinog JLS-a.

Nadležno tijelo JLS-a obavlja nadzor nad obračunom, naplatom i trošenjem sredstava naknade, na temelju dostavljenih izvješća, iz prethodnog stavka.

Članak 14.

Ova Odluka stupa na snagu osmoga dana od dana donošenja, objavit će se u »Narodnim novinama« i dostaviti Vijeću za vodne usluge u roku od pet dana od dana donošenja, a primjenjivat će se od 1. srpnja 2020. godine, do opoziva.

Danom primjene ove Odluke, sve postojeće odluke JLS-a o naknadi za razvoj KVG-a na području djelovanja Isporučitelja, više ne vrijede.

Broj: 04-1-0005/20

Supetar, 29. svibnja 2020.

Predsjednik Skupštine
 Branko Jakovljević, v. r.